## Pravilnik o oznakama tradicionalnog ugleda poljoprivrednih i prehrambenih proizvoda

### NN 82/2009 (13.7.2009.), Pravilnik o oznakama tradicionalnog ugleda poljoprivrednih i prehrambenih proizvoda

MINISTARSTVO POLJOPRIVREDE, RIBARSTVA I RURALNOG RAZVOJA

1993

Na temelju članka 19. stavka 4., članka 22. stavka 3., članka 23. stavka 5., članka 24. stavka 5., članka 25. stavka 9 i stavka 10., članka 26. stavka 4., članka 27. stavka 9., članka 28. stavka 4. i stavka 5., članka 32. stavka 1. i članka 38. stavka 9. Zakona o oznakama izvornosti, oznakama zemljopisnog podrijetla i oznakama tradicionalnog ugleda poljoprivrednih i prehrambenih proizvoda (»Narodne novine« broj 84/08 i 75/09) ministar poljoprivrede, ribarstva i ruralnog razvoja donosi

PRAVILNIK

O OZNAKAMA TRADICIONALNOG UGLEDA POLJOPRIVREDNIH I PREHRAMBENIH PROIZVODA[[1]](#footnote-29081-1)

I. OPĆE ODREDBE

Predmet Pravilnika

Članak 1.

(1) Ovim Pravilnikom se propisuju:

– sadržaj, oblik i način vođenja Registra oznaka tradicionalnog ugleda poljoprivrednih i prehrambenih proizvoda (u daljnjem tekstu: Registar);

– podaci koje mora sadržavati specifikacija poljoprivrednog ili prehrambenog proizvoda (u daljnjem tekstu: specifikacija proizvoda);

– podaci koje sadrži zahtjev za registraciju oznake tradicionalnog ugleda i način podnošenja zahtjev za registraciju oznake tradicionalnog ugleda (u daljnjem tekstu: zahtjev za registraciju);

– način, uvjeti i provođenje postupka registracije oznake tradicionalnog ugleda, kao i postupak objave;

– način ulaganja prigovora, rokove u postupku prigovora, detaljan postupak povodom prigovora;

– mjesto i način objave rješenja o registraciji oznake tradicionalnog ugleda;

– način i uvjeti za pokretanje postupka za proglašenjem rješenja o registraciji oznake tradicionalnog ugleda ništavim;

– način i uvjeti postupka podnošenja zahtjeva za izmjenu i dopunu specifikacije proizvoda, te utvrđivanje što uključuje manje izmjene i dopune specifikacije proizvoda i način njihove objave;

– sadržaj, oblik i način vođenja Upisnika korisnika registriranih oznaka tradicionalnog ugleda (u daljnjem tekstu: Upisnik), upis i brisanje iz istog;

– troškovi u postupku registracije oznaka tradicionalnog ugleda;

– uvjeti kojima moraju udovoljavati certifikacijska tijela, rok za udovoljavanje uvjeta, postupak utvrđivanja sukladnosti sa specifikacijom proizvoda i postupanje u slučaju nesukladnosti sa specifikacijom proizvoda.

(2) Odredbe ovog Pravilnika odnose se na poljoprivredne i prehrambene proizvode (u daljnjem tekstu: proizvode) navedene u Prilogu I. ovoga Pravilnika.

Definicije

Članak 2.

U smislu ovoga Pravilnika koriste se definicije iz članka 18. Zakona o oznakama izvornosti, oznakama zemljopisnog podrijetla i oznakama tradicionalnog ugleda poljoprivrednih i prehrambenih proizvoda (u daljnjem tekstu: Zakon).

II. POSTUPAK REGISTRACIJE

Tijelo koje provodi postupak registracije

Članak 3.

(1) Postupak registracije oznake tradicionalnog ugleda provodi Ministarstvo poljoprivrede, ribarstva i ruralnog razvoja (u daljnjem tekstu: Ministarstvo).

(2) Ministar poljoprivrede, ribarstva i ruralnog razvoja (u daljnjem tekstu: ministar) u svrhu provođenja postupka iz stavka 1. ovoga članka osniva stručno Povjerenstvo za provedbu postupka registracije oznaka tradicionalnog ugleda poljoprivrednih i prehrambenih proizvoda (u daljnjem tekstu: Povjerenstvo).

(3) Povjerenstvo iz stavka 2. ovoga članka sastavljeno je od stalnih članova, a ukoliko se ukaže potreba ministar će imenovati stručne članove koji se mijenjaju ovisno o kategoriji proizvoda.

(4) Postupak iz stavka 1. ovoga članka pokreće se podnošenjem zahtjeva za registraciju.

Poslovi Povjerenstva

Članak 4.

Povjerenstvo obavlja sljedeće poslove:

– utvrđuje potpunost zaprimljenog zahtjeva za registraciju sukladno članku 10. i Prilogu II. ovoga Pravilnika;

– traži i razmatra dopunu zahtjeva za registraciju iz članka 10. ovoga Pravilnika;

– razmatra pristigle prigovore i odlučuje o postupku povodom prigovora sukladno članku 12. ovoga Pravilnika;

– predlaže ministru donošenje rješenja o registraciji oznake tradicionalnog ugleda sukladno članku 12. ovoga Pravilnika, te upis registriranog naziva u Registar sukladno članku 13. ovoga Pravilnika;

– predlaže ministru donošenje rješenja o upisu u Upisnik sukladno članku 13. ovoga Pravilnika, te brisanje iz istog sukladno članku 16. ovoga Pravilnika;

– razmatra o zahtjevu za pravo korištenja registrirane oznake proizvoda sukladno članku 18. ovoga Pravilnika;

– provodi postupak za proglašenje rješenja o registraciji oznake proizvoda ništavim sukladno članku 19. ovoga Pravilnika;

– razmatra zahtjeve za izmjenu i dopunu specifikacije sukladno članku 20. ovoga Pravilnika;

– odlučuje u slučaju nesukladnosti sa specifikacijom proizvoda sukladno članku 23. ovoga Pravilnika.

Zahtjev za registraciju

Članak 5.

(1) Zahtjev za registraciju u smislu ovoga Pravilnika mora biti izrađen sukladno članku 23. stavak 3. Zakona.

(2) Zahtjev za registraciju dostavlja se u pisanom i elektronskom obliku na Obrascu koji je u Prilogu II. ovoga Pravilnika.

(3) Datum podnošenja zahtjeva za registraciju je datum kada je zahtjev za registraciju zaprimljen u Ministarstvo.

Specifikacija proizvoda

Članak 6.

(1) Specifikacija proizvoda u smislu ovoga Pravilnika mora biti izrađena sukladno članku 22. stavak 2. Zakona.

(2) Specifikacija proizvoda je sastavni dio zahtjeva za registraciju i mora biti izrađena sukladno točki 2. iz Priloga II. ovoga Pravilnika.

(3) Kategorija proizvoda navodi se u specifikaciji proizvoda sukladno Prilogu I. ovoga Pravilnika.

(4) Specifikacija proizvoda mora biti sažeta i ne dulja od 10 stranica osim u opravdanim slučajevima, a dostavlja se Ministarstvu u pisanom i elektronskom obliku.

(5) Specifikacija proizvoda treba biti potpisana i ovjerena od osoba koje su izradile specifikaciju.

Posebna pravila za naziv

Članak 7.

(1) Naziv se registrira na hrvatskom jeziku i latiničnim pismom. Ukoliko izvorno pismo naziva koji se registrira nije latinično, zajedno s nazivom na originalnom pismu registrira se i prijepis na latinično pismo.

(2) Kada se zahtijeva registracija na više jezika, u specifikaciji proizvoda navode se svi oblici naziva za koje se traži registracija.

(3) U slučaju naziva za koje se zahtijeva registracija samo na hrvatskom jeziku, podnositelj zahtijeva za registraciju u specifikaciji proizvoda može navesti da kod stavljanja tog proizvoda na tržište oznaka uz naziv proizvoda na hrvatskom jeziku može sadržavati i oznaku na drugim jezicima koja pokazuje da je proizvod dobiven u skladu s tradicijom područja.

(4) Oznaka tradicionalnog ugleda može se registrirati s ili bez rezerviranog naziva sukladno članku 30. Zakona.

Posebna pravila za opis proizvoda i metode proizvodnje

Članak 8.

(1) Opis proizvoda mora sadržavati samo svojstva potrebna za prepoznavanje proizvoda i njegovih osobitih svojstava. Pri opisu proizvoda ne navode se opći zahtjevi za taj proizvod.

(2) Opis metode proizvodnje proizvoda mora uključivati samo metodu proizvodnje proizvoda koja se primjenjuje. Povijesne metode proizvodnje proizvoda ne smiju se navoditi ako se proizvod više ne proizvodi na takav način. U svrhu mogućnosti proizvodnje proizvoda koji ima posebna svojstva potrebno je opisati samo metodu koja se koristi za dobivanje istog. Samo metoda koja je nužna za proizvodnju proizvoda koji ima posebna svojstva mora biti opisana na način koji omogućuje njegovu daljnju proizvodnju.

(3) Ključni elementi koji definiraju posebno svojstvo proizvoda moraju sadržavati usporedbu sa sličnim proizvodom iz iste kategorije pokazujući razliku. Postojeći standardi mogu se navesti kao napomena ili kao usporedba.

(4) Ključni elementi koji dokazuju tradicionalnost proizvoda moraju sadržavati glavne elemente koji su ostali nepromijenjeni sa točno i dobro utvrđenim referencama.

Minimalni zahtjevi i postupci za provjeru osobitih svojstava

Članak 9.

(1) U specifikaciji proizvoda potrebno je navesti karakteristike proizvoda i metode u proizvodnji zbog kojih taj proizvod ima posebna svojstva i koje je potrebno kontrolirati.

(2) U specifikaciji proizvoda potrebno je navesti učestalost kontrola za provjeru karakteristika proizvoda i metoda proizvodnje iz stavka 1. ovoga članka.

Postupak po zahtjevu

Članak 10.

(1) Nakon zaprimanja zahtjeva za registraciju, Povjerenstvo utvrđuje potpunost istoga u roku od 30 dana od dana zaprimanja zahtjeva za registraciju.

(2) Nakon utvrđivanja potpunosti istoga Povjerenstvo započinje sa stručnom provjerom zaprimljenog zahtjeva za registraciju.

(3) Povjerenstvo može izvršiti uvid na licu mjesta kod podnositelja zahtjeva za registraciju oznake.

(4) Ukoliko je zahtjev za registraciju nepotpun, podnositelj zahtjeva za registraciju se poziva da u roku od 30 dana ukloni uočene nedostatke.

(5) Ako podnositelj zahtjeva za registraciju u traženom roku iz stavka 4. ovoga članka ne ukloni uočene nedostatke, ministar na prijedlog Povjerenstva zaključkom odbacuje zahtjev za registraciju.

(6) Ukoliko je zahtjev za registraciju potpun, osnovan i udovoljava odredbama ovog Pravilnika i ukoliko su uočeni nedostaci na vrijeme uklonjeni obavijest o zaprimljenom zahtjevu za registraciju objavljuje se u »Narodnim novinama«, a sam zahtjev za registraciju objavljuje se na Internet stranicama Ministarstva, te svaka fizička ili pravna osoba koja ima pravni interes i koja ima poslovni nastan (sjedište) ili prebivalište u Republici Hrvatskoj može uložiti prigovor na zahtjev za registraciju.

(7) Ministarstvo će osigurati uvid u zahtjev za registraciju pravnim i fizičkim osobama koje ulože osnovani prigovor.

(8) Skupina iz članka 18. stavak 1. podstavak d) Zakona tijekom postupka registracije za sve informacije kontaktira Ministarstvo.

Prigovori

Članak 11.

(1) Prigovor na zahtjev za registraciju svaka pravna ili fizička osoba podnosi Ministarstvu u roku od tri mjeseca od dana objave obavijesti o zaprimljenom zahtjevu za registraciju sukladno članku 10. stavak 6. ovoga Pravilnika.

(2) Prigovor se podnosi u pisanom i elektronskom obliku na Obrascu koji je u Prilogu III ovoga Pravilnika.

(3) Uz prigovor iz stavka 1. ovoga članka prilažu se i dokazi o razlozima za podnošenje prigovora.

(4) Prigovor se prihvaća ako je zaprimljen u roku iz stavka 1. ovoga članka i ako je sukladan članku 25. stavak 3. Zakona.

Postupak povodom prigovora

Članak 12.

(1) Povjerenstvo raspravlja o zaprimljenom prigovoru.

(2) Ako Povjerenstvo utvrdi da prigovor ne ispunjava uvjete propisane člankom 11. ovoga Pravilnika, prigovor se zaključkom odbacuje o čemu se obavještava podnositelj zahtjeva za registraciju i podnositelj prigovora, te se postupak za registraciju nastavlja.

(3) Ako prigovor ispunjava uvjete iz članka 11. ovoga Pravilnika, Ministarstvo dostavlja prigovor s priloženim dokazima podnositelju zahtjeva za registraciju i poziva ga da u roku od 30 dana dostavi pisano očitovanje o prigovoru.

(4) Rok za očitovanje o prigovoru može se na pisano traženje podnositelja zahtjeva za registraciju iz opravdanih razloga produžiti za 30 dana.

(5) Ako podnositelj zahtjeva za registraciju u propisanom roku ne dostavi očitovanje na prigovor ministar na prijedlog Povjerenstva donosi rješenje o odbijanju zahtjeva za registraciju.

(6) Ako se podnositelj zahtjeva za registraciju očituje na podneseni prigovor, Povjerenstvo ispituje osnovanost prigovora u smislu razloga zbog kojih je isti podnesen.

(7) Ako Povjerenstvo utvrdi da je prigovor neosnovan ministar donosi rješenje o odbijanju prigovora i o tome obavještava podnositelja zahtjeva za registraciju i podnositelja prigovora.

(8) Ako Povjerenstvo utvrdi da je prigovor osnovan ministar donosi rješenje o odbijanju zahtjeva za registraciju i o tom obavještava podnositelja zahtjeva za registraciju i podnositelja prigovora.

(9) Ukoliko je prigovor u skladu sa stavkom 4. članka 11. ovoga Pravilnika a u svrhu razmatranja prigovora, Povjerenstvo može zatražiti sastanak sa svim zainteresiranim stranama radi postizanja dogovora.

(10) Rok za postizanje dogovora je 30 dana od dana zaprimanja poziva upućenog od strane Ministarstva zainteresiranim stranama da postignu dogovor.

(11) Obavijest o postignutom dogovoru dostavlja se Ministarstvu na Obrascu koji je u Prilogu VI. ovoga Pravilnika kojeg Ministarstvo objavljuje na svojim Internet stranicama.

(12) Ukoliko zainteresirane strane ne postignu dogovor, Povjerenstvo predlaže ministru prihvaćanje ili odbijanje zahtijeva za registraciju uvažavajući mišljenje podnositelja zahtijeva za registraciju i podnositelja prigovora o čemu ministar donosi rješenje.

(13) Ukoliko Ministarstvo ne zaprimi niti jedan prigovor, odnosno na temelju provedenog postupka i na prijedloga Povjerenstva, ministar donosi rješenje o registraciji oznake tradicionalnog ugleda.

(14) Naziv oznake registrirane rješenjem iz stavka 12. i stavka 13. ovoga članka objavljuje se u »Narodnim novinama«.

Registar i upis u Upisnik korisnika registriranih oznaka tradicionalnog ugleda

Članak 13.

(1) Na prijedlog Povjerenstva nakon donošenja rješenja iz članka 12. stavak 12. i 13. ovoga Pravilnika registrirani naziv upisuje se u Registar.

(2) Nakon registracije oznake svaki proizvođač ili prerađivač proizvoda može podnijeti zahtjev za upis u Upisnik korisnika registrirane oznake tradicionalnog ugleda nakon što je proveden postupak za utvrđivanje sukladnosti sa specifikacijom temeljem članka 38. Zakona.

(3) Svaki proizvođač ili prerađivač proizvoda uz zahtjev za upis u Upisnik prilaže i presliku Potvrde o sukladnosti proizvoda sa specifikacijom izdanu od certifikacijskog tijela nakon provedenog postupka utvrđivanja sukladnosti sa specifikacijom, te mora Ministarstvu podnijeti zahtjev za upis u Upisnik korisnika registrirane oznake na Obrascu u Prilogu VIII. ovoga Pravilnika.

(4) Na prijedlog Povjerenstva ministar izdaje svakom proizvođaču ili prerađivaču iz stavka 3. ovoga članka rješenje o upisu u Upisnik.

Sadržaj Registra

Članak 14.

(1) Registar iz članka 13. ovoga Pravilnika vodi Ministarstvo.

(2) Registar ima dvije liste oznaka tradicionalnog ugleda ovisno o tome da li je uporaba naziva proizvoda rezervirana ili ne sukladno članku 7. ovoga Pravilnika za proizvođače koji udovoljavaju specifikaciji proizvoda i ukoliko su to zatražili prilikom podnošenja zahtjeva za registraciju.

(3) U Registar se upisuju sljedeći podaci:

– registrirani naziv proizvoda na hrvatskom jeziku ili jednom ili više jezika EU;

– kategorija proizvoda sukladno Prilogu I. ovoga Pravilnika;

– podatke o podnositelju zahtjeva za registraciju (naziv skupine, adresa);

– datum donošenja rješenja o registraciji oznake, te klasifikacijska oznaka i urudžbeni broj rješenja;

– naziv i adresa certifikacijskog tijela koje provodi utvrđivanje sukladnosti sa specifikacijom;

– informacija da li se radi o registraciji s rezerviranim nazivom ili ne;

– datum objave rješenja o registraciji oznake tradicionalnog ugleda u »Narodnim novinama«.

Sadržaj Upisnika

Članak 15.

(1) Upisnik iz članka 13. ovoga Pravilnika vodi Ministarstvo.

(2) U Upisnik se upisuju sljedeći podaci:

– oznaka tradicionalnog ugleda;

– kategorija proizvoda sukladno Prilogu I. ovoga Pravilnika;

– podaci o korisniku oznake (ime i prezime, naziv, matični broj, adresa);

– datum donošenja rješenja o upisu u Upisnik, te klasifikacijska oznaka i urudžbeni broj rješenja;

– naziv i adresa certifikacijskog tijela koje je provelo postupak utvrđivanje sukladnosti sa specifikacijom i izdalo Potvrdu o sukladnosti proizvoda sa specifikacijom.

Brisanje iz Upisnika

Članak 16.

Ukoliko se utvrdi da nije osigurana sukladnost s uvjetima navedenim u specifikaciji proizvoda ili se ta sukladnost više ne može osigurati na prijedlog Povjerenstva brisat će se korisnik oznake iz Upisnika o čemu ministar donosi rješenje.

Posebna pravila za označavanje

Članak 17.

(1) Korisnici upisani u Upisnik moraju označiti proizvode koji su sukladni specifikaciji proizvoda i stavljeni na tržište odgovarajućim nazivom, oznakom i znakom sukladno članku 29. Zakona.

(2) Proizvodi iz stavka 1. ovoga članka moraju biti označeni nazivom tijela i brojem rješenja o upisu korisnika oznake.

(3) Certifikacijsko tijelo ili skupina vodi evidenciju o korištenju oznake za svakog pojedinog korisnika sukladno stavku 1. ovoga članka.

(4) Certifikacijsko tijelo ili skupina za poslove iz stavka 3. ovoga članka odgovorna je Ministarstvu, te je u obvezi dostavljati podatke.

Pravo korištenja registrirane oznake

Članak 18.

(1) Pravo korištenja registrirane oznake tradicionalnog ugleda imaju proizvođači ili prerađivači proizvoda koji udovoljavaju uvjetima propisanim ovim Pravilnikom, odnosno koji su upisani u Upisnik sukladno članku 13. ovoga Pravilnika.

(2) Proizvođač ili prerađivač koji namjerava proizvoditi ili prerađivati proizvod čiji je naziv proizvoda registriran kao oznaka tradicionalnog ugleda, mora Ministarstvu podnijeti zahtjev za pravo korištenja registrirane oznake na Obrascu u Prilogu IV. ovoga Pravilnika.

(3) Osobe iz stavka 2. ovoga članka mogu odabrati samo ovlašteno certifikacijsko tijelo za provođenje utvrđivanja sukladnosti sa specifikacijom proizvoda.

(4) Odabrano certifikacijsko tijelo od strane podnositelja zahtjeva za registraciju provodi utvrđivanje sukladnosti sa specifikacijom proizvoda.

Proglašenje rješenja o registraciji oznake ništavim

Članak 19.

(1) Rješenje o registraciji oznake tradicionalnog ugleda proglasit će se ništavim ako se utvrdi da nije osigurana sukladnost s uvjetima navedenim u specifikaciji proizvoda ili se ta sukladnost više ne može osigurati ili ako kroz razdoblje od pet godina Ministarstvo ne dobije nikakvu obavijest od certifikacijskog tijela o provjeri sukladnosti sa specifikacijom proizvoda.

(2) Prije proglašenja rješenja o registraciji ništavim, Povjerenstvo može omogućiti podnositelju zahtjeva za registraciju da se pismeno očituje, te se može postaviti rok u kojem podnositelj zahtjeva za registraciju treba dostaviti očitovanje.

(3) Kada poništenje stupi na snagu registrirani naziv briše se iz Registra.

(4) Poništenje naziva registrirane oznake sukladno stavku 1. ovoga članka Ministarstvo objavljuje u »Narodnim novinama«.

Izmjene i dopune specifikacije

Članak 20.

(1) Skupina iz članka 18. stavak 1. podstavak d) Zakona podnosi Ministarstvu zahtjev za izmjenu i dopunu specifikacije proizvoda na Obrascu u Prilogu V. ovoga Pravilnika.

(2) Da bi se izmjena i dopuna specifikacije proizvoda smatrala manjom:

– ona se ne smije odnositi na bitne osobine proizvoda;

– ne smije uvoditi bitne promjene glede metode proizvodnje;

– ne smije uključivati promjenu naziva, ili bilo kojeg dijela naziva ili uporabe naziva proizvoda.

(3) Privremena izmjena i dopuna specifikacije proizvoda može se odobriti u slučaju kada su izmjene i dopune specifikacije proizvoda potrebne zbog obveznih sanitarnih ili fitosanitarnih mjera koje su uvela nadležna tijela te ako postoje dokazi o istome.

(4) Kada Povjerenstvo odluči prihvatiti izmjenu i dopunu specifikacije proizvoda koja uključuje ili sadrži promjenu informacija zapisanih u Registru ona briše izvorne podatke iz Registra i u njega unosi nove podatke.

(5) Datum podnošenja zahtjeva za izmjenu i dopunu specifikacije proizvoda iz stavka 1. ovoga članka je datum kada je zahtjev za izmjenu i dopunu specifikacije zaprimljen u Ministarstvo. Zahtjev za izmjenu i dopunu specifikacije potrebno je priložiti u pisanom i elektronskom obliku.

(6) Izmjene i dopune specifikacije odobrene od strane Povjerenstva objavljuju se na Internet stranicama Ministarstva.

III. UTVRĐIVANJE SUKLADNOSTI SA SPECIFIKACIJOM PROIZVODA

Certifikacijska tijela

Članak 21.

(1) Utvrđivanje sukladnosti sa specifikacijom proizvoda provode pravne osobe (u daljnjem tekstu: certifikacijska tijela) koja ovlašćuje ministar.

(2) Certifikacijska tijela iz stavka 1. ovoga članka moraju biti akreditirana u skladu s uvjetima odgovarajuće hrvatske norme »Opći zahtjevi za ustanove koje provode potvrđivanje proizvoda«.

(3) Iznimno od odredbe stavka 2. ovoga članka, ministar može ovlastiti certifikacijsko tijelo i u slučaju kada certifikacijsko tijelo još nema akreditaciju, ali je u postupku akreditacije kod nadležnog tijela.

(4) Certifikacijsko tijelo dužno je pisanim i elektronskim putem dostavljati polugodišnja i godišnja izvješća o svom radu Ministarstvu.

(5) Nadzor nad radom certifikacijskih tijela provodi Ministarstvo.

Uvjeti koje mora ispunjavati certifikacijsko tijelo

Članak 22.

(1) Certifikacijsko tijelo, koje provodi utvrđivanje sukladnosti sa specifikacijom proizvoda mora ispunjavati sljedeće uvjete:

– biti akreditirano ili biti u postupku akreditacije kod nadležnog tijela;

– imati Poslovnik kakvoće;

– mora garantirati primjenu sadržaja Plana kontrole;

– imati uspostavljen sustav rješavanja pritužbi u skladu sa standardom odgovarajuće hrvatske norme »Opći zahtjevi za ustanove koje provode potvrđivanje proizvoda«;

– biti tehnički osposobljen za provođenje utvrđivanja suglasnosti sa specifikacijom proizvoda koji su predmet ovog Pravilnika, te mora postupak uzorkovanja provoditi sukladno Planu kontrole;

– pri izdavanju Potvrde o sukladnosti proizvoda sa specifikacijom biti neovisno i nepristrano;

– u radnom ili ugovornom odnosu imati stručno osposobljene članove ovisno o kategoriji proizvoda;

– osigurati zaštitu podataka u skladu s propisima o zaštiti osobnih podataka, kao i zaštitu poslovne tajne.

(2) Certifikacijsko tijelo u obvezi je Ministarstvu podnijeti zahtjev za ovlašćivanje provođenja utvrđivanja sukladnosti sa specifikacijom proizvoda (u daljnjem tekstu: zahtjev za ovlašćivanje) na Obrascu koji je u Prilogu VII. ovoga Pravilnika i dostaviti dokaze o ispunjavanju uvjeta navedenih u stavku 1. ovoga članka.

(3) Ministarstvo na temelju zahtjeva za ovlašćivanje, te dostavljenih dokaza o ispunjavanju uvjeta iz stavka 1. ovoga članka ovlašćuje certifikacijsko tijelo za provođenje utvrđivanja sukladnosti sa specifikacijom proizvoda.

Postupak utvrđivanja sukladnosti sa specifikacijom proizvoda

Članak 23.

(1) Postupak utvrđivanja sukladnosti sa specifikacijom proizvoda provodi se nakon donošenja rješenja o registraciji oznake, te započinje podnošenjem zahtjeva za utvrđivanje sukladnosti sa specifikacijom proizvoda zainteresiranih proizvođača ili prerađivača koji žele registrirati naziv proizvoda kao oznaku tradicionalnog ugleda ili koristiti već registriranu oznaku certifikacijskom tijelu.

(2) Certifikacijsko tijelo provodi utvrđivanje sukladnosti sa specifikacijom proizvoda sukladno Planu kontrole kojeg izrađuje Ministarstvo i nadzire njegovu provedbu.

(3) Nakon donošenja rješenja o registraciji oznake tradicionalni ugled Ministarstvo u roku od 60 dana treba izraditi Plan kontrole i dostaviti ga certifikacijskom tijelu.

(4) Utvrđivanje sukladnosti sa specifikacijom proizvoda obavlja se najmanje jednom godišnje, ukoliko Planom kontrole nije drugačije određeno.

(5) Nakon provedenog postupka utvrđivanja sukladnosti sa specifikacijom proizvoda certifikacijsko tijelo sastavlja zapisnik o provedenim aktivnostima kojeg potpisuju predstavnik certifikacijskog tijela i sam proizvođač odnosno prerađivač, te izdaje Potvrdu o sukladnosti proizvoda sa specifikacijom.

(6) Ukoliko se prilikom utvrđivanja sukladnosti sa specifikacijom proizvoda utvrde određeni nedostaci u proizvodnji ili preradi proizvoda u zapisnik o provedenim aktivnostima navodi se rok za njihovo uklanjanje.

(7) Nakon što je ustanovljeno da su svi nedostaci uklonjeni certifikacijsko tijelo izdaje podnositelju zahtijeva za utvrđivanje sukladnosti Potvrdu o sukladnosti proizvoda sa specifikacijom, te istu dostavlja i Ministarstvu.

(8) U slučaju značajnih nesukladnosti sa specifikacijom proizvoda certifikacijsko tijelo je o istome dužno pismenim putem obavijestiti Ministarstvo.

(9) Povjerenstvo odlučuje o slučaju iz stavka 8. ovoga članka.

Troškovi

Članak 24.

(1) Troškove utvrđivanja sukladnosti sa specifikacijom proizvoda određuje certifikacijsko tijelo uz suglasnost Ministarstva, a snose ih podnositelji zahtjeva za utvrđivanje sukladnosti sa specifikacijom proizvoda.

(2) Troškove iz stavka 1. ovog članka ne može mijenjati certifikacijsko tijelo bez prethodnog odobrenja Ministarstva.

IV. PRIJELAZNE I ZAVRŠNE ODREDBE

Članak 25.

Prilozi od I. do VIII. tiskani su uz ovaj Pravilnik i čine njegov sastavni dio.

Članak 26.

Certifikacijska tijela iz članka 21. stavka 2. ovoga Pravilnika moraju biti akreditirana do 1. svibnja 2010. godine.

Članak 27.

Stupanjem na snagu ovoga Pravilnika prestaje važiti Pravilnik o priznavanju posebnih svojstava hrane i dodjeli oznake tradicionalni ugled (»Narodne novine« broj 127/05).

Članak 28.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/154

Urbroj: 525-13-2-0497/09-1

Zagreb, 3. srpnja 2009.

Ministar
mr. sc. Božidar Pankretić, v. r.

PRILOG I.

![](dodatni/402150.jpeg)

![](dodatni/402151.jpeg)

KATEGORIJE PROIZVODA

1. POLJOPRIVREDNI PROIZVODI NAMIJENJENI ZA LJUDSKU PREHRANU

1.1. Meso i iznutrice;

1.2. Mesni pripravci i proizvodi od mesa;

1.3. Sirevi;

1.4. Ostali proizvodi životinjskog podrijetla (jaja, med, ostali mliječni proizvodi, ne uključujući maslac, itd.);

1.5. Masti (maslac, margarin, ulja, itd.);

1.6. Voće i povrće, žitarice u prirodnom stanju ili prerađeni;

1.7. Ribe, školjkaši, rakovi i njihovi proizvodi;

1.8. Ostali proizvodi (začini, itd.);

1.9. Vinski ocat.

2. PREHRAMBENI PROIZVODI

2.1. Pivo;

2.2. Čokolada i drugi prehrambeni pripravci koji sadrže kakao;

2.3. Slastice, kruh, peciva, kolači, keksi i drugi pekarski proizvodi;

2.4. Tjestenina, bez obzira je li kuhana ili punjena, ili nije;

2.5. Unaprijed kuhana jela;

2.6. Pripremljeni začinski umaci;

2.7. Juhe ili bujoni;

2.8. Napici izrađeni od biljnih ekstrakata;

2.9. Sladoledi i sorbeti.

PRILOG II.

![](dodatni/402152.jpeg)

![](dodatni/402153.jpeg)

ZAHTJEV ZA REGISTRACIJU OZNAKE TRADICIONALNOG UGLEDA

1. NAZIV I ADRESA SKUPINE KOJA PODNOSI ZAHTJEV

– Naziv skupine:

– Matični broj i pravni status:

– Adresa:

– Telefon:

– E-mail:

– Kontakt osoba:

2. SPECIFIKACIJA PROIZVODA

2.1. Naziv koji se želi registrirati (na hrvatskom i jednom ili više jezika EU):

2.2. Naziv je (označiti):

☐ sam po sebi poseban

Objašnjenje:

☐ izražava posebna svojstva poljoprivrednog ili prehrambenog proizvoda

Objašnjenje:

2.3. Registracija naziva proizvoda traži se (označiti):

☐ sa rezervacijom naziva

☐ bez rezervacije naziva

2.4. Kategorija proizvoda (sukladno Prilogu I):

2.5. Opis proizvoda za koji se podnosi zahtjev:

2.6. Opis metode proizvodnje proizvoda za koji se podnosi zahtjev:

2.7. Opis osobitih svojstava proizvoda za koji se podnosi zahtjev:

2.8. Opis tradicionalnog karaktera proizvoda za koji se podnosi zahtjev:

2.9. Minimalni zahtjevi i načini kontrole za provjeru osobitih svojstava proizvoda za koji se podnosi zahtjev:

3. PODACI O CERTIFIKACIJSKOM TIJELU

Opći podaci

– Naziv:

– Adresa:

– Telefon:

– E-mail:

– Kontakt osoba:

4. PODACI O SVAKOM POJEDINOM ČLANU SKUPINE

|  |  |  |
| --- | --- | --- |
| Ime i prezime ili naziv | Puna adresa ili sjedište | Matični broj |
|  |  |  |
|  |  |  |
|  |  |  |
|  |  |  |
|  |  |  |

5. PODACI O OVLAŠTENOM ZASTUPNIKU ILI OPUNOMOĆENIKU

|  |  |  |
| --- | --- | --- |
| Ime i prezime | Adresa | Tel/ Fax |
|  |  |  |

6. PRILOZI (označiti priloženo):

☐ Statut udruženja

☐ Specifikacija proizvoda

☐ Dokaz da proizvod ima posebna i tradicionalna svojstva

☐ Potvrda o sukladnosti sa specifikacijom proizvoda koju izdaje certifikacijsko tijelo

☐ Izjava svakog pojedinog člana skupine, ovjerena kod javnog bilježnika, kojom se jamči da su zadovoljeni svi uvjeti navedeni u propisima koji se odnose na hranu

☐ Punomoć

Datum podnošenja Zahtjeva:

Potpis kontakt osobe i pečat skupine:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG III.

![](dodatni/402154.jpeg)

![](dodatni/402155.jpeg)

IZJAVA O PRIGOVORU

1. NAZIV PROIZVOD ZA KOJI JE PODNESEN ZAHTJEV (navesti naziv kako je objavljen u »Narodnim novinama»)

2. SLUŽBENA REFERENCA

– Broj »Narodnih novina« u kojima je objavljena obavijest o zaprimljenom zahtjevu:

– Datum objave zahtjeva u »Narodnim novinama«:

3. PODACI O PODNOSITELJU PRIGOVORA

– Kontakt osoba:

– Skupina/pojedinac (pravna ili fizička osoba):

– Adresa:

– Telefon:

– E-mail:

4. RAZLOZI ZA PRIGOVOR (označiti)

☐ Neudovoljavanje odredbama članka 2. Pravilnika (Definicije)

☐ Neudovoljavanje odredbama članka 20. Zakona (Zahtjevi u odnosu na proizvode i nazive)

☐ Neudovoljavanje odredbama članka 21. Zakona (Ograničenja uporabe naziva)

☐ Tražena je registracija naziva proizvoda sa rezervacijom naziva, a taj se naziv već koristi na zakonit, općepoznat i gospodarski značajan način za slične proizvode

5. POJEDINOSTI PRIGOVORA

– Detaljno navesti razloge za prigovor zajedno sa objašnjenjem.

– Objasniti pravni interes.

6. PRILOG (označiti priloženo):

☐ Dokazi o razlozima za prigovor

Datum podnošenja prigovora: Potpis kontakt osobe:

\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG IV.

![](dodatni/402156.jpeg)

![](dodatni/402157.jpeg)

ZAHTJEV ZA PRAVO UPORABE REGISTRIRANE OZNAKE

1. PODACI O PODNOSITELJU ZAHTJEVA

– Ime i prezime/naziv:

– Matični broj i pravni status:

– Adresa:

– Telefon:

– E-mail:

– Kontakt osoba:

2. PODACI IZ REGISTRA PROIZVODA KOJI NOSE OZNAKU TRADICIONALNOG UGLEDA

– Naziv proizvoda registriran kao oznaka tradicionalnog ugleda:

– Kategorija proizvoda sukladno Prilogu I:

3. PODACI O CERTIFIKACIJSKOM TIJELU

3.1. Opći podaci

– Naziv:

– Adresa:

– Telefon:

– E-mail:

– Kontakt osoba:

3.2. Poslovi koje obavlja certifikacijsko tijelo:

– Navesti sve zadaće certifikacijskog tijela pri utvrđivanju sukladnosti sa uvjetima navedenim u specifikaciji

4. PRILOZI (označiti priloženo):

☐ Potvrda o sukladnosti sa specifikacijom proizvoda koju izdaje certifikacijsko tijelo.

Datum podnošenja Zahtjeva:

Potpis kontakt osobe i pečat skupine:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG V.

![](dodatni/402158.jpeg)

![](dodatni/402159.jpeg)

ZAHTJEV ZA IZMJENU I DOPUNU SPECIFIKACIJE PROIZVODA

1. PODACI O PODNOSITELJU ZAHTJEVA

– Naziv skupine:

– Matični broj i pravni status:

– Adresa:

– Telefon:

– E-mail:

– Kontakt osoba:

2. PODACI IZ REGISTRA PROIZVODA KOJI NOSE OZNAKU TRADICIONALNOG UGLEDA

– Naziv proizvoda registriran kao oznaka tradicionalnog ugleda:

– Registarski broj oznake tradicionalnog ugleda:

– Kategorija proizvoda sukladno Prilogu I:

3. DIO U SPECIFIKACIJI PROIZVODA NA KOJI SE ODNOSI IZMJENA I DOPUNA (označiti)

☐ Naziv proizvoda registriran kao oznaka tradicionalnog ugleda

☐ Rezervacija naziva proizvoda

☐ Opis proizvoda

☐ Opis metode proizvodnje proizvoda

☐ Drugo (navesti):

4. VRSTA IZMJENE(A) I DOPUNE(A) (označiti)

☐ Izmjena i dopuna specifikacije proizvoda registriranog kao oznaka tradicionalnog ugleda

☐ Privremena izmjena i dopuna specifikacije proizvoda registriranog kao oznaka tradicionalnog ugleda zbog obveznih sanitarnih ili fitosanitarnih mjera (priložiti dokaze o mjerama)

5. IZMJENE(A) I DOPUNE(A)

(Za svaki naslov označen u točki 3., navesti kratko objašnjenje svake izmjene i dopune. Priložiti i izjavu kojom se objašnjava zakonski interes skupine koja predlaže izmjenu i dopunu.)

6. PRILOZI (označiti priloženo):

☐ Ažurirana specifikacija proizvoda (obavezno priložiti)

☐ Dokaz o uvedenim obveznim sanitarnim i fitosanitarnim mjerama

☐ Detaljan opis svake izmjene i dopune uz naveden opravdani razlog

☐ Dokaz o opravdanom gospodarskom interesu za svaku pojedinu navedenu izmjenu i dopunu specifikacije proizvoda

Datum podnošenja Zahtjeva:

Potpis kontakt osobe i pečat skupine:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG VI.

![](dodatni/402160.jpeg)

![](dodatni/402161.jpeg)

OBAVIJEST O POSTIGNUTOM DOGOVORU NAKON POSTUPKA PRIGOVORA

1. NAZIV PROIZVODA ZA KOJI JE PODNESEN ZAHTJEV (navesti naziv kako je objavljen u »Narodnim novinama«)

2. SLUŽBENA REFERENCA

– Broj »Narodnih novina« u kojima je objavljena obavijest o zaprimljenom zahtjevu:

– Datum objave zahtjeva u »Narodnim novinama«:

3. REZULTAT

3.1. Postignut je dogovor sa sljedećim podnositeljem(ima) prigovora:

(prilog preslika dokumenata koji pokazuju dogovor)

3.2. Nije postignut dogovor sa sljedećim podnositeljem(ima) prigovora:

4. SPECIFIKACIJA PROIZVODA

Specifikacija proizvoda je:

☐ izmijenjena ☐ nije izmijenjena

– Ako je specifikacija proizvoda izmijenjena potrebno je priložiti izmijenjenu specifikaciju

5. DATUM I POTPIS:

Ime i prezime:

Pravni status:

Adresa:

Broj telefona:

Elektronska pošta:

PRILOG VII.

![](dodatni/402162.jpeg)

![](dodatni/402163.jpeg)

ZAHTJEV ZA OVLAŠĆIVANJE CERTIFIKACIJSKOG TIJELA

1. PODACI O PODNOSITELJU ZAHTJEVA

– Naziv podnositelja zahtjeva:

– Adresa:

– Telefon, Fax, e-mail:

– Ime i prezime odgovorne osobe:

– Ime i prezime ovlaštene osobe:

– Kategorija proizvoda (sukladno Prilogu I. ovoga Pravilnika) za koju se podnosi Zahtjev za ovlašćivanje:

2. PRILOZI UZ ZAHTJEV

☐ Potvrda o registraciji djelatnosti (izvadak iz sudskog registra Trgovačkog suda).

☐ Potvrda Hrvatske akreditacijske agencije o akreditaciji ili pokrenutom postupku akreditacije, za kategoriju ili kategorije poljoprivrednih ili prehrambenih proizvoda za koje se traži ovlaštenje.

☐ BON 1 / BON 2, Potvrda banke o prometu ili stanju računa (SOL), ne stariji od 30 dana od dana podnošenja zahtjeva.

☐ Preslika godišnjeg financijskog izvještaja za prethodnu godinu.

☐ Potvrda nadležne Porezne uprave o nepostojanju duga prema državi, ne stariji od 30. dana od dana podnošenja zahtjeva.

☐ Dokaz da zaposlenici imaju odgovarajuću stručnu spremu, izobrazbu i iskustvo ovisno o kategoriji proizvoda za koju se ovlaštenje traži.

☐ Preslika Ugovora za ugovorene poslove s drugim pravnim osobama (institucija, laboratorij, i dr.) ovisno o kategoriji proizvoda za koju se ovlaštenje traži.

Datum podnošenja Zahtjeva: Potpis podnositelja Zahtjeva:

PRILOG VIII.

![](dodatni/402164.jpeg)

![](dodatni/402165.jpeg)

ZAHTJEV ZA UPIS U UPISNIK KORISNIKA REGISTRIRANE OZNAKE

1. PODACI O PODNOSITELJU ZAHTJEVA

– Ime i prezime/naziv:

– Matični broj i pravni status:

– Adresa:

– Telefon:

– E-mail:

– Ime i prezime odgovorne osobe:

2. PODACI IZ REGISTRA PROIZVODA KOJI NOSE OZNAKU TRADICIONALNOG UGLEDA

– Naziv proizvoda registriran kao oznaka tradicionalnog ugleda:

– Kategorija proizvoda sukladno Prilogu I:

3. PODACI O CERTIFIKACIJSKOM TIJELU

3.1. Opći podaci

– Naziv:

– Adresa:

– Telefon:

– E-mail:

– Kontakt osoba:

4. PRILOZI (označiti priloženo):

☐ Preslika Potvrde o sukladnosti sa specifikacijom proizvoda(u kojoj su navedene količine sukladnog proizvoda) koju izdaje certifikacijsko tijelo.

☐ Preslika Rješenja o registraciji ili odobrenju objekta za proizvodnju (sukladno važećem Zakonu o hrani).

☐ Izjava ovjerena kod javnog bilježnika o sukladnosti s propisima o higijeni i zdravstvenoj ispravnosti hrane.

Datum podnošenja Zahtjeva:

Potpis kontakt osobe i pečat skupine:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[[1](#footnote-29081-1-backlink)]Pravilnikom se preuzimaju odredbe Uredbe Vijeća (EZ) br. 509/2006 od 20.ožujka 2006. te odredbe Uredbe Komisije (EZ) br. 1216/2007 od 18.listopada 2007. kojom se utvrđuju detaljna pravila za provedbu Uredbe Vijeća (EZ) br. 509/2006 o poljoprivrednim i prehrambenim proizvodima kao zajamčeno tradicionalnim specijalitetima.

Pravilnik, NN 82/2009-1993